ཁོས་བསམ་པར།བོད་སྨན་དང་།སྨན་བཅོས་ཐད་ཀྱི་ཚད་གཞིའི་མ་ལག་གསར་གཏོད་བྱེད་པ་ནི་དུས་རབས་ཀྱི་དགོས་དབང་གིས་དང་།ནད་པར་འགན་འཁུར་བཞིན་པའང་ཡིན།ཡིན་ཡང་སྲོལ་རྒྱུན་གྱི་གསོ་རིག་ནི་སློབ་དཔོན་གྱིས་སློབ་མར་བརྒྱུད་སྤྲོད་བྱེད་པའི་ཐབས་ལ་བརྟེན་ནས་སྤེལ་བ་དང་།མང་ཆེ་བར་གོ་མིང་དང་སློབ་ཐོན་ལག་ཁྱེར་བཅས་མེད་པས།བོད་ཀྱི་གསོ་རིག་འཕེལ་བའི་བཀག་རྒྱ་ཆེན་མོ་ཞིག་ཏུ་གྱུར།དེ་བས།ཁོས་སྨན་ཕྲུག་རྣམས་ལ་ཆ་རྐྱེན་ངེས་ཅན་བཏོན་ཡོད་ལ།ངེས་པར་དུ་ཆེད་སྦྱོང་ཡན་དང་།སྨན་པའི་འོས་བབ་འཛིན་ཡིགལས་གཉེར་འཛིན་ཡིག་ཡོད་ཚེ་ད་གཟོད་ལས་གནས་སུ་ཞུགས་ཆོག་པ་ཡིན།རྒྱུས་ལོན་བྱས་པ་ལྟར་ན།༡༩༩༩ནས་ད་སྔའི་བར་དུ།བོད་ལྗོངས་དང་།མཚོ་སྔོན།སི་ཁྲོན།ཀན་སུའུ།ཡུན་ནན་བཅས་ཞིང་ཆེན་ལྔ་དང་།ཤིན་ཅང་དང་ནང་སོག་ཏུ་འཇིགས་མེད་སྒོ་བསྟེན་སྨན་ཁང་བསྡོམས་པས༡༠༨ཕྱེས་ཡོད་ལ།ཤིན་ཅང་དང་ནང་སོག་ཏུ་བོད་ཀྱི་གསོ་བ་རིག་པ་བརྒྱུད་སྒྲོག་དང་དར་སྤེལ་བཏང་བ་མ་ཟད།ཕན་ཚུན་བར་སོ་སོའི་མི་རིགས་ཀྱི་སྨན་བཅོས་ལས་རིགས་ཐད་ནས་འབྲེལ་འདྲིས་ལེགས་པོ་བྱེད་པར་མཐུན་རྐྱེན་བསྐྲུན་ཡོད།